Leiðtogar G-7 ríkjanna hyggjast á fundi sínum í dag skera upp herör gegn kolabrennslu. Þá stendur til að skrifa undir samning um aukna verndun hafsvæða.
Þriggja daga fundi G-7 ríkjanna lýkur í dag í Cornwall á Englandi. Leiðtogarnir hafa nú þegar samþykkt að setja aukið fjármagn í innviðauppbyggingu í þróunarríkjum, samþykkt að gefa minnst einn milljarð bóluefnaskammta til efnaminni ríkja og rætt um aðgerðaáætlun sem gerir þeim kleift að bregðast hraðar við faröldrum eins og þeim sem nú stendur yfir.
Í dag ætla ríkin að kynna frekari aðgerðir í loftslagsmálum en náttúrufræðingurinn og sjónvarpsmaðurinn Sir David Attenborough ávarpaði fundinn í morgun, og ítrekaði að bregðast þurfi við loftslagsbreytingum hratt og vel.
The decisions we make this decade, in particular the decisions made the most economically advanced nations are the most important in human history.
Á fundi G-7 ríkjanna í dag stendur meðal annars til að samþykkja að hætta að brenna kolum til raforkuvinnslu sem fyrst og veita efnaminni ríkjum fjárhagsstuðning til að gera slíkt hið sama. Þá verður samþykkt að vernda alfarið 30 prósent af hafsvæði jarðar og ósnertri náttúru fyrir ágangi mannsins. Gestgjafinn Boris Johnson sagði í morgun að ríkin vilji koma af stað alþjóðlegri grænni iðnbyltingu sem umbreyti lifnaðarháttum fólks.
Leiðtogar G-7 ríkjanna ætla í dag að samþykkja aðgerðir um að hætta að brenna kolum til raforkuvinnslu. Efnaminni ríkjum verður veittur fjárhagsstuðningur til að gera slíkt hið sama.